મેષ : આ જાતકના માટે આ વર્ષ ઉત્તમમાં ઉત્તમ છે. જો એમાં પણ ઢીલા પડ્યા તો ખીલા વાગશે. નવમે કેતુ છે. એટલે પીડા કરાવશે. એનાથી બચવા ત્રણ બાબત ખાસ યાદ રાખવાની. જમણમાં પહેલાં બેસવું, ફોટામાં વચ્ચે બેસવું અને લડાઈ થાય તો છેલ્લા રહેવું. જે વારે જન્મ થયો હોય, એ વારે જમણમાં દાળ વગરનો જ ભાત ખાવો. દશે દિશામાં દેવતાઓનો વાસ રહેલો હોય, પાધરા રહેવું. સવારે દક્ષિણ દિશામાં દશ ડગલા ચાલ્યા પછી જ, બાકીની દિશામાં પગલાં પાડવા. સંવત ૨૦૭૨ નું વર્ષ એટલું સારું છે કે, કેતુ સિવાય કોઈ ગ્રહ તમારું કંઈ જ બગાડી શકે એમ નથી. કારણ કે તમારી પાસે બીજું છે પણ શું? જેમનું નામ ઉત્તમભાઈ હોય એવા ૧૧ ઉતમભાઈને એકાદ અગિયારસે આખા કાંદાના ભજીયા ખવડાવવાથી, ઉતમ ફળ મળવાના યોગ છે. વર્ષ દરમ્યાન ગેસટ્રબલ રહેવાના સંકટ છે. તેથી ગેસના ચૂલા કરકસરથી વાપરવા. દર બુધવારે ભાત સાથે આઈસ્ક્રીમ ભેળવીને ખાવાથી સમસ્યા હળવી થશે. દર પૂનમે ઘાસની પથારી ઉપર જ સુવું કારણ આપના ઉપર ઘાસચારાની પનોતી ટકોરા મારીને ઉભી છે. લાલ કલરના સાબુથી ન્હાવાની બાધા રાખવી.